   برسٽل (ويب ڊيسڪ) سريلنڪن آل رائونڊر ٿسارا پريرا چيو آهي ته پاڪستاني ٽيم خطرناڪ آهي، ڪاميابي لاءِ ضروري آهي ته شروعاتي وڪيٽون جلد حاصل ڪيون. برسٽل ۾ ڳالهائيندي ٿسارا پريرا چيو ته پاڪستان سان مقابلي لاءِ ڀرپور تياري ڪئي آهي، اميد آهي ته ميچ جا سٺا نتيجا نڪرندا ۽ ڪجهه خاص ڪري ڏيکارينداسين. سندس چوڻ هو ته پاڪستاني ٽيم جڏهن ڪلڪ ڪري ويندي آهي ته وڏيون ڏکيائيون پيدا ڪندي آهي پر پي ايس ايل ۽ ٻين ليگن ۾ پاڪستاني ڪرڪيٽرن سان کيڏي انهن جي راند جو گهڻو اندازو ٿي ويو آهي. هن چيو اسان کي خبر آهي ته ويسٽ انڊيز خلاف پاڪستاني ٽيم شارٽ بالن تي پريشان ٿي ۽ پاڪستان کي شارٽ بال ڪرائڻ اسان جي پلان جو حصو به آهي پر ان سان گڏوگڏ ٻيا پلان به تيار ڪيا آهن، جن تي ڪنڊيشن کي نظر ۾ رکندي عمل ڪيو ويندو. تجربي ڪار سريلنڪن رانديگر چيو ته اسان جي ٽيم بيٽنگ جي شعبي ۾ ڏکيائين جو شڪار آهي پر پاڪستان خلاف سٺو پرفارم ڪرڻ جي اميد آهي، پاڪستان وٽ شروعاتي نمبرن تي خطرناڪ بيٽسمين آهن، تنهن ڪري اسان لاءِ جلد وڪيٽون وٺڻ لازمي آهي.